Ang UB Advancing Filipino Research Journal ay isang akademikong dyornal na inilathala ng Pamantasan ng Bohol, na nakatuon sa pananaliksik tungkol sa wikang Filipino, kultura, at iba pang kaugnay na paksa. Layunin nitong isulong ang mataas na kalidad ng pananaliksik at magbigay ng plataporma para sa mga iskolar na maibahagi ang kanilang mga natuklasan.
Kabisaan ng Dulog Eksperyensyal sa Pagtuturo ng Gramatika sa mga Mag-Aaral ng Filipino 11 ng Pamantasan ng Bohol
Nilalayon ng pag-aaral na ito ang masukat ang kabisaan ng dulog eksperyensyal sa pagtuturo ng gramatika sa mga mag-aaral ng Filipino 11 ng Senior High School ng Pamantasan ng Bohol, Siyudad ng Tagbilaran, Bohol, Unang Semestre, Taong Panuruan 2019-2020: Mungkahing Kaparaanang Pampagpabuti. Ang pag-aaral na ito ay naihahanay sa eksperimental na pananaliksik at sa pagsusuri ng dokumento na ginamitan ng dalawang pamamaraan sa pagtuturo, ang Tradisyunal at ang Cross-Age Peer Tutoring. Sa pagsusuri ng mga datos ginamit ang sumusunod na istatistikal na pormula: simple percentage, arithmetic mean, t-test, Pearson Product Moment Coefficient of Correlation at One-way ANOVA. Sa katiyakan, nilalayong makuha ang propayl ng mga piling mag-aaral sa STEM Filipino 11 batay sa kasarian at akademik perpormans, antas ng kakayahan ng mga mag-aaral sa gramatikang Filipino ng pangkat Tradisyunal at pangkat Eksperimental batay sa apat na komponent sa kakayahang gramatika at ang maimumungkahing kaparaanang pampagpabuti. Batay sa ginawang masusing pagsusuri, napag-alaman ng mananaliksik na mayroong makabuluhang antas ng pagkakaiba sa pagitan ng Pre-Test at Post-Test ng pangkat Tradisyunal at pangkat Eksperimental. Sa nabuong kongklusyon, mas mabisa ang tradisyunal na pamamaraan ng pagtuturo ng gramatikang Filipino. Ito ay nangangahulugan na naging epektibo ang pagtalakay ng guro sa pagkatuto ng mga mag-aaral.
Copyright (c) 2024 Virginia B. Bongcac (Author) https://creativecommons.org/licenses/by-nc/4.0
Pagsusuring Pangnilalaman sa mga Piling Orihinal na Pilipinong Musika (OPM): Disenyo ng Aralin
Ang wika ay isang mahalagang kasangkapan sa pakikipagtalastasan na nagbibigay-daan upang maipahayag ang saloobin, damdamin, at ideya ng tao. Ang pag-aaral na ito ay isinagawa upang masuri ang nilalaman ng mga piling Orihinal na Pilipinong Musika (OPM) mula 2022-2024. Layuning nitong suriin ang nilalaman batay sa sumusunod: morpolohikal na istrukturang nakapaloob sa piling OPM ayon sa kayarian ng salita, pagbabagong morpoponemiko, at aspekto ng pandiwa at elemento ng akdang pampantikan na nakapaloob tulad ng genre, tema, simbolismo, idyomatikong pahayag, at kulturang Pilipino. Nilalayon din ng pag-aaral na makabuo ng disenyo ng aralin na maaaring gamitin sa pagtuturo ng Filipino upang mapataas ang interes at pagkatuto ng mga mag-aaral. Ginamit sa pag-aaral ang kwalitatibong pamamaraan, partikular ang pagsusuring pangnilalaman o content analysis. Batay sa pagsusuri, natuklasan na ang morpolohikal na kayarian ng mga piling OPM ay binubuo ng payak, maylapi, at inuulit na salita, nagpapakita ng mga pagbabagong morpoponemiko tulad ng reduplikasyon, asimilasyon, pagpapalit, at pagkakaltas ng ponema, at mga aspekto ng pndiwa na perpektibo, imperpektibo at kontemplatibo. Ang mga liriko ng kanta ay nagtataglay ng genre na pop kasama ang makabuluhang tema, simbolismo, idyomatikong pahayag, at kulturang Pilipino. Ang OPM ay nakitang kapaki-pakinabang bilang kasangkapan sa pagtuturo ng wika at panitikan, na nakapagpapataas ng interes at kakayahan ng mga mag-aaral sa kanilang pag-aaral
Copyright (c) 2024 Marygrace B. Caipang, Catherine B. Orcullo (Author) https://creativecommons.org/licenses/by-nc/4.0
Morpo-sintaktika at Pangnilalaman na Pagsusuri sa Sarsuwelang “Walang Sugat” ni Severino Reyes
Ang wikang Filipino ang pagkakakilanlan ng mga Pilipino at kumakatawan sa kultura, tradisyon, at kasaysayan ng bansa. Bilang pagpapahalaga sa wika, mahalagang magkaroon ng mga gawaing nagtataguyod sa paggamit nito. Ang pag-aaral ng mga akda ni Severino Reyes, tulad ng “Walang Sugat,” ay mahalaga dahil sa makasaysayang kontribusyon nito sa panitikan at teatro ng Pilipinas. Ang wika at panitikan ay magkaugnay sapagkat ginagamit ang wika sa paglikha ng panitikan, habang ang panitikan ay nagiging daluyan ng kultura at tradisyon gamit ang wika bilang midyum. Ang pag-aaral na ito ay naglalayong suriin ang morpolohiya, sintaktika at pangnilalaman na aspeto ng “Walang Sugat.” Sinuri ang karaniwang kayarian ng salita, pagbabagong morpoponemiko, at aspekto ng pandiwa pati na rin ang ayos, kayarian, at uri ng pangungusap ayon sa tungkulin. Natuklasan sa pagsusuri sa morpolohiya na madalas gamitin ang maylapi, reduplikasyon, at kontemplatibo habang sa sintaksis naman ay di-karaniwan, payak, at paturol ang pangungusap. Nangingibabaw sa akda ang temang pagmamahal sa bayan at sakripisyo, pagpapahalaga sa moralidad, kulturang Pilipino, at katotohanang panlipunan. Ang mga natuklasan ay may implikasyong nagtataguyod ng mas malalim na kasanayan sa wika at panitikan, na maaaring maging gabay sa pagbuo ng mga kagamitang pampagtuturo para sa epektibong pag-aaral ng Filipino.
Copyright (c) 2024 Judy Anne B. Balagot, Catherine B. Orcullo (Author) https://creativecommons.org/licenses/by-nc/4.0
Awiting Bisaya Sa Musika Ng Pilipinas (Vispop): Isang Mapanghamon Na Paglalakbay Sa Larangan Ng Komunikasyon At Pananaliksik Sa Wika At Kulturang Pilipino
Ang wika ay isang mahalagang instrumento sa pakikipag-ugnayan at pagpapalaganap ng kultura. Kasama ng wika, ang musika ay isang paraan ng pagpapahayag ng damdamin at ideya. Sa pag-usbong ng Visayan Popular (VisPop), isang genre ng musika mula sa Kabisayaan, naging makulay ang pagtangkilik ng kabataan sa mga musikang Bisaya, bagamat mas popular ang banyagang musika. Dito pumapasok ang mahalagang papel ng guro sa pagpapalaganap ng wika at kultura sa pamamagitan ng mga awiting Bisaya. Ang pag-aaral na ito ay ginamitan ng kwalitatibong disenyo at thematic content analysis upang maipakita ang mensahe ng mga piling awiting Bisaya. Napili bilang kalahok ang mga Grade 11 na mag-aaral ng Pres. Carlos P. Garcia Technical Vocational School of Fisheries and Arts. Ang mga awit Bisaya ay may iba’t ibang mensahe tulad ng pag-ibig, pagkabigo, pagmamahal, at pagmamalaki sa pagiging Bisaya. Ipinakita sa mga awit ang malalim na pagpapahalaga sa pamilya, komunidad, at ugnayan ng mga tao. Iminumungkahi ng pag-aaral na isama ang mga awiting Bisaya sa kurikulum ng Komunikasyon at Pananaliksik upang mapalaganap ang pagpapahalaga sa sariling wika at musika ng Pilipinas.
Copyright (c) 2024 Mitzi Riva M. Isulat, Catherine B. Orcullo (Author) https://creativecommons.org/licenses/by-nc/4.0
Guniguni, Damdamin at Simbolismo sa mga Piling Tula ni Jose Corazon de Jesus: Disenyo ng Aralin
Ang pag-aaral na ito ay nagsasagawa ng masusing pagsusuri sa mga piniling tula ni Jose Corazon de Jesus, na nakatuon sa ugnayan ng guniguni, damdamin, at simbolismo. Sa kabila ng mga naunang pag-aaral na tumutok sa tematikong nilalaman ng kanyang tula, may kakulangan sa detalyadong pagsusuri ng mga literar na kasangkapan at ang mga implikasyon nito. Layunin ng pananaliksik na ito na mas mapalalim ang pag-unawa sa kasanayan sa tula ni de Jesus at ang kahalagahan nito sa mensaheng tematikal. Ipinapakita ng pag-aaral ang paraan ng paggamit ni de Jesus ng personipikasyon at anthropomorphism upang bigyang-buhay ang mga bagay na walang buhay, na nagdadala ng emosyonal na tugon mula sa mga mambabasa. Binibigyang-diin din nito ang lungkot bilang pangunahing damdamin sa kanyang mga tula, na nag-uugnay sa kanya sa kanyang mambabasa. Bilang karagdagan, sinuri ang simbolikong kahalagahan ng mga pang-araw-araw na bagay sa kanyang mga tula, na nagbibigay ng malalim na kahulugan at lalim sa kanyang mga gawa. Nag-aalok ang pag-aaral ng isang estrukturadong plano ng aralin para sa pagsusuri ng tula, na naglalayong palalimin ang pag-unawa ng mga mag-aaral sa mga akda ni de Jesus. Sa pamamagitan ng pagsasama ng guniguni, damdamin, at simbolismo sa kurikulum, maaaring mapalawak ng mga guro ang kaalaman ng mga mag-aaral sa panitikang Pilipino. Sa huli, layon ng pananaliksik na ito na magbigay ng mas malalim na pag-unawa at pagpapahalaga sa mga tula ni de Jesus, na umaasa na makapagbigay inspirasyon sa mga iskolar, guro, at mambabasa.
Copyright (c) 2024 Ana Aubrey J. Porlas (Author) https://creativecommons.org/licenses/by-nc/4.0
Estilo ng Pagkatuto at Antas ng Motibasyon ng mga Mag-aaral na Magtatapos ng Senior High School Sa Distrito ng Sagbayan, Bohol
Ang pag-aaral na ito ay sumasaliksik sa masalimuot na ugnayan sa pagitan ng edad, kasarian, antas ng pang-unawa, at pagganap sa akademiko ng mga mag-aaral. Sa pamamagitan ng pagsusuri ng data mula sa 230 mga kalahok, natuklasan ang mahahalagang kaalaman. Habang ang edad ay hindi nagpapakita ng tuwirang ugnayan sa antas ng pang-unawa, ang kasarian ay lumutang bilang isang mahalagang salik, kung saan ang mga babae ay nagpapakita ng kakaibang mas mataas na antas ng pang-unawa. Gayunpaman, walang makabuluhang ugnayan ang edad o kasarian sa pagganap sa akademiko. Isang nakababahalang takbo ang lumutang kung saan ang karamihan sa mga mag-aaral ay hindi nakakamit ang inaasahang antas ng pagganap sa akademiko, na nagpapahiwatig ng agarang pangangailangan para sa pagpapabuti. Natukoy ang iba't ibang mga salik na nakakaapekto sa pang-unawa at pagganap, tulad ng tradisyonal na mga mapagkukunan ng edukasyon at online na mga tool, kung saan ang online na mga tool ay lalong nagpapahirap sa parehong aspeto. Ang mga alalahanin na ito ay salamin ng pananaw ng mga guro, na nagpapahayag ng katulad na mga negatibong epekto. Sa kabuuan, binibigyang-diin ng pag-aaral ang mahalagang papel ng pang-unawa sa pag-abot sa tagumpay sa akademiko at nag-aalok ng serye ng mga rekomendasyon. Kabilang dito ang pagpapatibay ng kasanayan sa pagbasa sa pamamagitan ng mga espesyalisadong estratehiya sa pagtuturo, pag-address sa pangangailangan para sa pagpapabuti sa pagganap sa akademiko, pagsusulong ng balanseng paggamit ng mga kagamitang pang-edukasyon, at pagsasaayos sa ugnayan sa pagitan ng antas ng pang-unawa at pagganap sa akademiko. Ang pagpapatupad ng mga rekomendasyon na ito ay nagpapangakong magpatibay sa larangan ng edukasyon at magbigay ng mahalagang suporta sa mga mag-aaral sa kanilang mga pagpupunyagi sa akademiko.
Copyright (c) 2024 Sheila H. Requillo (Author) https://creativecommons.org/licenses/by-nc/4.0
Pagsusuring Pangnilalaman ng Nobelang El Filibusterismo: Mungkahing Gabay ng Pagtuturo
Ang pag-aaral na ito ay naglalayong suriin ang nilalaman ng nobelang El Filibusterismo ni Jose P. Rizal batay sa mga elementong itinatampok: tema, tauhan, tagpuan, himig, at simbolismo. Gayundin ang pagpapahalagang moral, makabuluhang tampok na nangingibabaw sa bawat kabanata at ang implikasyong kinalabasan sa nobelang ito sa kasanayan sa panitikang Filipino upang makabuo ng gabay ng pagtuturo. Ginamit ang Kwalitatibo na pagsusuri sa pag-aaral na ito. Sinuri ng mananaliksik ang limang elemento sa nobela. Gamit ang isinaayos nina Lolita Samson- Edonia at Flerida S. Banaticla na aklat ng El Filibusterismo na nailimbag sa Vicente Publishing House, Inc. taong 2005, bilang instrumento sa pag-aaral. Natuklasan sa isinagawang pag-aaral na ang elementong itinatampok sa nobela batay sa tema ay tumatalakay sa paghahari ng kasakiman, isyung panlipunan, politikal, at relihiyon; sa tauhan ay nagtataglay ng bilog at lapad na uri, protagonista at antagonista, pantulong na tauhan rin sa katangian; nailarawan naman nang maayos ang tagpuan sa bawat kabanata ng nobela naging bahagi sa kanilang pamumuhay, naghubog sa katauhan at nakadagdag sa damdaming kanilang naramdaman; nagkakaibang himig naman ang namayani sa nobela gaya ng pagnanais na makapaghiganti, galit, poot, pagsasakripisyo kung saan ito ang sumasalamin sa mga dinaramdam ng mga tauhang namayani sa akda. Ipinapakita rin sa nobela ang iba’t ibang katauhan ng El Filibusterismo na kung saan ang mga tauhan ring ito ang sumisimbolo sa mga bagay, tao, lugar at katangian na nagpapahiwatig ng ibat- ibang kahulugan. Natuklasan ang pagpapahalagang moral na nangingibabaw sa akda na ang bawat simula ay may katapusan, piliin ang kalangitan sa halip na kasamaan at kadiliman, ang karunungan ay hindi maagaw kanino man, ang mabuting pinuno ay mabuting tagasunod, pagmamahal, pananalig sa Diyos.Natuklasan din ang mga implikasyong maidudulot ng kinalabasang kasanayan sa pagtuturo ng panitikan sa asignaturang Filipino. Ang nabuo mula sa pananaliksik na ito ay isang gabay ng pagtuturo. Maaaring gamitin ang gabay sa pagtuturo ng panitikan sa asignaturang Filipino upang mas maging makabuluhan ang pagkatuto mga mag-aaral.
Copyright (c) 2025 Janilie E. Dabalos (Author) https://creativecommons.org/licenses/by-nc/4.0
Motibasyon at Kasanayang Sosyal Kaugnay sa Akademik Perpormans ng mga Mag-aaral sa mga Distrito ng Dagohoy, Danao, San Miguel at Trinidad, Bohol(Dadasantri)
Nilalayong matasa ang antas ng motibasyon at kasanayang sosyal kaugnay sa akademik perpormans sa asignaturang Filipino ng mga mag-aaral ng Grade 12 sa mga distrito ng Dagohoy, Danao, San Miguel at Trinidad, Bohol ng taong panuruan 2022-2023. Gumamit ng Motivation Strategies for Learning Questionnaire (MSLQ) at Social Skills Rating Systems (SSRS) sa pagtasa ng antas ng kasanayang sosyal. Ang mga mag-aaral ay may edad labinwalong (18) taong gulang at karamihan ay kababaihan. May mataas na motibasyon ang mag-aaral. May mataas na kasanayang sosyal sa dimensyong pagtitimpi at paninindigan, napakataas sa pakikiramay at pagtutulungan. Nagtamo ng akademik perpormans na outstanding. May makabuluhang kaugnayan sa antas ng motibasyon at antas ng kasanayang sosyal. Walang makabuluhang kaugnayan sa motibasyon at akademik perpormans. May makabuluhang kaugnayan sa kasanayang sosyal at akademik perpormans. Walang makabuluhang baryans sa motibasyon at edad ng mag-aaral. Walang makabuluhang baryans sa kasanayang sosyal at edad ng mag-aaral. Walang makabuluhang baryans sa kasanayang sosyal at edad ng mag-aaral. Walang makabuluhang baryans sa motibasyon at kasarian ng mag-aaral. May makabuluhang baryans sa kasanayang sosyal at kasarian ng mag-aaral. May makabuluhang baryans sa akademik perpormans at kasarian ng mag-aaral.
Copyright (c) 2025 Christian T. Galgao (Author) https://creativecommons.org/licenses/by-nc/4.0
Kasanayang Pampagkatuto at Akademik Performans ng mga Mag-aaral ng Filipino 11 sa Ikatlong Distrito ng Carmen, Bohol: Mungkahing Palatuntunang Panlunas
Ang kasanayang pampagkatuto ay isang kasanayan o kakayahan sa pagsasagawa na kinakailangan sa pag-aaral ng isang tao. Ang kasanayang ito ay makakamit lamang kapag ang isang indibidwal ay nagpapakita ng kakayahang magsagawa sa isang partikular na gawain. Ang kasanayang pampagkatuto ay pagsukat kung gaano kahusay ang isang indibidwal na maisagawa ang kinakailangan malinang na kasanayan. Ayon sa pag-aaral ni Patrick (2021) na ang mga puwang sa pagkatuto ay tumataas sa paglipas ng panahon kung ang mga mag-aaral ay kulang sa pundasyon sa mga kasanayan para sa kanilang mga pag-unlad. Upang masuri ang mga kasanayang pampagkatuto at akademik performans na nalinang ng mga mag-aaral, nagsagawa ng pilot testing sa isinagawang talatanungan ng mananaliksik sa sampung (10) mag-aaral ng Grade 11 na hindi sakop ng pag-aaral. Pagkatapos ng pilot test analysis, isinagawa ang pag-aaral sa mga kalahok sa paraang pasulit sa una at ikalawang markahan. Ang sample na populasyon ay umabot sa dalawang daan dalawampu’t apat (224) sa tatlong matataas na paaralan na sakop ng Ikatlong Distrito ng Carmen. Bago ang pananaliksik, ang mananaliksik ay humingi ng pahintulot sa mga kalahok at ang datos ay gagamitin lamang sa pananaliksik. Ang resulta ng pag-aaral ay nagpapakita na ang null hypothesis ay hindi tinanggap. Kaya naman, natuklasan na may makabuluhang pagkakaugnay sa kinalabasan ng akademik performans at mga marka ng mag-aaral sa una at ikalawang markahang pasulit. Natuklasan din na may makabuluhang antas ng baryans sa mga kasanayang pampagkatuto batay sa mga domeyn na pag-alala, pag-unawa, paggamit, pagsusuri, pag-eebalweyt, at paglikha.
Copyright (c) 2025 Jiecel H. Pondavilla (Author) https://creativecommons.org/licenses/by-nc/4.0
Pagsusuring Kritikal sa mga Alamat ng Ikatlong Distrito ng Bohol: Mungkahing Disenyo ng Aralin
Ang isang kritikal na pagsusuri ay isang maikling teksto na naglalayong suriin at timbangin ang isang masining o pang-agham na gawa. Ang mga kritikal na pagsusuri ay mga tala na naglalarawan o nagbubuod sa pangunahing mga katangian ng nilalaman o tema ng akda. Ninais na makamtan ng pag-aaral na ito na malikom ang mga alamat sa bawat lungsod ng ikatlong distrito ng Bohol. Nilayon nitong masuri ang mga ito gamit ang Dimensyon ng Pagkatao at Kulturang Pilipino. Ang pag-aaral na ito ay nilapatan ng kwalitatibong pamamaraan ng pananaliksik. Ginamit sa kwalitatibo ang “content analysis” o pagsusuring pangnilalaman na kung saan ang mga mananaliksik ay nakipagpanayam sa mga taal na kalahok na makapagbibigay ng mga kwentong bayan o alamat na maririnig sa kani-kanilang lungsod. Napag-alaman na ang pisikal na dimensyon ang nakakuha ng may pinakamataas na bilang ng mga nakuhang pagpapahalaga na may bilang na dalawanpu’t lima (25). Sa kabilang banda, ang dimensyong politikal ay nakakuha ng pinakamababang tala ng pagpapahalaga na labindalawa (12). Nakita ang mga sumusunod na kulturang Pilipino na lumutang sa mga alamat ng ikatlong distrito: Pagiging masunurin sa magulang at paggalang sa desisyon ng mga ito; Pagiging magiliw sa mga panauhin; Pagiging totoo sa sarili; Pagkamadasalin at pagkamaka-Diyos; Pagtangkilik sa mga sa supernatural na nilalang; Maimpluwensya ang magulang sa desisyon ng anak; Pagkakaroon ng lakas ng loob; Bayanihan; Paglalakad; Mapagmasid; Pagmamahal sa likas na yaman; Pagkakaroon ng lakas ng loob; Pagkakaroon ng debosyon sa mga santo at santa; at Pagkamadasalin at pagkamaka-Diyos. Ito ay nagdulot ng implikasyon na halos magkapareho ang mga paksa ng alamat tungkol sa pagpapangalan ng lungsod na bunga ng hindi pagkakaunawaan ng magkaibang lahi. May mga lantad at hindi lantad na mga dimensyon sa bawat alamat na sinuri. Naglalaman ang mga ito ng kaalaman na umaayon sa kasaysayan ng lugar kung bakit naging ganito ang pangalan nito sa kasalukuyan. Ang Pisikal na dimensyon ay humakot ng pinakamataas na bilang na namataan sa mga alamat. Ito ay indikasyon na pinahahalagahan ng mga Boholano ang kaanyuan ng isang indibidwal. Ang kaanyuan ang magsasabi sa magiging estado sa komunidad ng isang indibidwal. Ang implikasyon sa kinalabasan ng pag-aaral na ito ay nagbibigay ito ng suporta sa lokal na mga kaalaman sa ating lugar. Pinapalakas nito ang pagbabahagi ng kasaysayan na hango pa noong unang panahon.
Copyright (c) 2025 Cleofe Marie Bagtasos (Author) https://creativecommons.org/licenses/by-nc/4.0
Mga Salik na Nakaaapekto sa Antas ng Komprehensyon at Akademik Performans sa mga Mag-Aaral ng Filipino 10 Unang Distrito ng Consolacion, Lunsod ng Cebu: Kaparaanang Pampagpabuti
Ang pag-aaral na ito ay sumasaliksik sa masalimuot na ugnayan sa pagitan ng edad, kasarian, antas ng pang-unawa, at pagganap sa akademiko ng mga mag-aaral. Sa pamamagitan ng pagsusuri ng data mula sa 230 mga kalahok, natuklasan ang mahahalagang kaalaman. Habang ang edad ay hindi nagpapakita ng tuwirang ugnayan sa antas ng pang-unawa, ang kasarian ay lumutang bilang isang mahalagang salik, kung saan ang mga babae ay nagpapakita ng kakaibang mas mataas na antas ng pang-unawa. Gayunpaman, walang makabuluhang ugnayan ang edad o kasarian sa pagganap sa akademiko. Isang nakababahalang takbo ang lumutang kung saan ang karamihan sa mga mag-aaral ay hindi nakakamit ang inaasahang antas ng pagganap sa akademiko, na nagpapahiwatig ng agarang pangangailangan para sa pagpapabuti. Natukoy ang iba’t ibang mga salik na nakakaapekto sa pang-unawa at pagganap, tulad ng tradisyonal na mga mapagkukunan ng edukasyon at online na mga tool, kung saan ang online na mga tool ay lalong nagpapahirap sa parehong aspeto. Ang mga alalahanin na ito ay salamin ng pananaw ng mga guro, na nagpapahayag ng katulad na mga negatibong epekto. Sa kabuuan, binibigyang-diin ng pag-aaral ang mahalagang papel ng pang-unawa sa pag-abot sa tagumpay sa akademiko at nag-aalok ng serye ng mga rekomendasyon. Kabilang dito ang pagpapatibay ng kasanayan sa pagbasa sa pamamagitan ng mga espesyalisadong estratehiya sa pagtuturo, pag-address sa pangangailangan para sa pagpapabuti sa pagganap sa akademiko, pagsusulong ng balanseng paggamit ng mga kagamitang pang-edukasyon, at pagsasaayos sa ugnayan sa pagitan ng antas ng pang-unawa at pagganap sa akademiko. Ang pagpapatupad ng mga rekomendasyon na ito ay nagpapangakong magpatibay sa larangan ng edukasyon at magbigay ng mahalagang suporta sa mga mag-aaral sa kanilang mga pagpupunyagi sa akademiko.
Copyright (c) 2025 Jennifer Alesna-Tuñacao (Author) https://creativecommons.org/licenses/by-nc/4.0
Isang Pagsusuring Pangnilalaman sa mga Piling Makasaysayang Pelikulang Pilipino: Disenyo ng Aralin
Ang pag-aaral na ito ay naglalayong suriin ang mga piling makasaysayang pelikulang Pilipino na nakatuon sa mga tayutay, idyomatikong pahayag, simbolismo, kulturang Pilipino, at mga pagpapahalagang moral. Ang mga pelikulang sinuri ay kinabibilangan ng “Jose Rizal,” “El Presidente,” “Bonifacio: Ang Unang Pangulo,” “Heneral Luna,” at “Goyo: Ang Batang Heneral”. Ang mga natuklasan ay nagbibigay-diin sa paggamit ng masining na wika at simbolismo na sumasalamin sa mahahalagang temang kultural at kasaysayan, pati na rin ang ugnayan ng mga pangyayari sa kasaysayan at kasalukuyang isyu sa Pilipinas. Isang mungkahing disenyo ng aralin ang inihanda upang mapalalim ang pag-unawa at pagpapahalaga ng mga mag-aaral sa mga piling makasaysayang pelikulang Pilipino, na magiging gabay sa pagtuturo ng wika at kasaysayan. Ang pelikulang “Jose Rizal” ay nagtatampok ng limampu’t dalawang tayutay at labing-anim na idyoma tulad ng “balat-kayo” at “matamis na salita.” Ang “El Presidente” ay may labing-anim na tayutay at limang idyoma tulad ng “iharap sa dambana.” Ang “Bonifacio: Ang Unang Pangulo” ay naglalaman ng dalawampu’t walong tayutay at labing-isang idyoma, kabilang ang “walang puso.” Ang “Heneral Luna” ay may apatnapu’t tatlong tayutay at siyam na idyoma, kabilang ang “lumipat ng bakod,” habang ang “Goyo: Ang Batang Heneral” ay may tatlumpu’t pitong tayutay at labingtatlong idyoma tulad ng “malikot ang mata.” Ipinakikita ng pagsusuri na ang tayutay na pagwawangis ang nangibabaw sa bawat pelikula. Kabilang sa mga kilalang simbolismo ang pluma at papel sa “Jose Rizal,” ang nakabaliktad na watawat ng Pilipinas sa “Heneral Luna,” at ang palaspas sa “Goyo: Ang Batang Heneral.” Ipinapakita ng pagsusuri na ang tayutay na pagwawangis ang nangibabaw sa bawat pelikula. Binibigyang-diin din ng pag-aaral ang mga kulturang Pilipino tulad ng matibay na ugnayan sa pamilya, mga kaugaliang panrelihiyon, at paggamit ng mga paggalang na “po” at “opo.” Bukod dito, nangingibabaw ang mga pagpapahalagang moral tulad ng lakas ng loob, integridad, at kabutihan. Binibigyang-diin ng pag-aaral ang makabuluhang ugnayan sa pagitan ng mga makasaysayang pangyayari na ipinakita sa mga pelikula at sa mga kasalukuyang kaganapan sa Pilipinas, na naglalarawan kung paanong patuloy na sumasalamin at nakakaimpluwensya ang mga makasaysayang kwento sa kontemporaryong lipunang Pilipino. Ang mga piling makasaysayang pelikulang Pilipino ay gumagamit ng matatalinghagang salita, simbolismo, at idyoma upang ipahayag ang mayamang kasaysayan at kultura ng bansa, na nagpapalalim ng pag-unawa at pagpapahalaga ng mga manonood sa mga nakaraang pangyayari at tauhan. Ang mga pelikulang ito ay hindi lamang nagbibigay-aliw kundi nagbibigay-aral at nag-aalok ng inspirasyon na ipinapakita ang patuloy na kahalagahan ng mga makasaysayang kuwento sa paghubog ng kamalayang kultural at pambansang pagkakakilanlan.
Copyright (c) 2025 Elma A. Ludivese (Author) https://creativecommons.org/licenses/by-nc/4.0
Pagtatasa sa Paggamit ng KonteksFil sa Pagtuturo ng Filipino 11 ng Marigondon National High School, Lapu-lapu city, Cebu
Ang pag-aaral ay naglalayon na tayahin ang pagganap ng mga mag-aaral bago at pagkatapos ng pagpapatupad ng pamamaraang KonteksFil. Ginamit ang Explanatory Sequential mixed method, kung saan ang Quasi-experimental method ay ginamit para sa kwantitatibong pagsusuri at ang Narrative Content Analysis para sa kwalitatibong pagsusuri. Sa pamamagitan ng Cochran Method Sampling, napili ang isang daan at animnapung (160) respondenteng mula sa TVL. Umangat ang antas ng pagganap ng parehong pangkat - ang eksperimental at kontrol - mula sa “Average” (pre-test) patungo sa “Moving Towards Mastery” (post-test). Gayunpaman, mas mataas ang mean score (43.43) ng pangkat eksperimental kumpara sa mean score (34.89) ng pangkat kontrol sa post-test. Ang “Sig. (2-tailed)” mula sa Paired Samples Test ay .000, na nagpapahiwatig ng makabuluhang pagkakaiba sa mga iskor ng pre-test at post-test ng dalawang pangkat. Sa kabuuan, pinapalakas ng pamamaraang KonteksFil ang pagganap ng mga mag-aaral, na nagdudulot ng mas malaking pagpapabuti kumpara sa mga tradisyunal na pamamaraan. Inirerekomenda ang patuloy na pagpapabuti sa implementasyon ng KonteksFil sa pamamagitan ng pagsasanay sa mga guro, pag-aayos ng kurikulum, at suporta mula sa pamunuan ng paaralan at pamayanan.
Copyright (c) 2025 Lilibeth A. Lapatha, Jorge Cuajao (Author) https://creativecommons.org/licenses/by-nc/4.0
Makabagong Sistema ng Pamamahala sa Pagkatuto ng mga Mag-aaral sa Filipino 11 ng Dagohoy National High School, Dagohoy, Bohol
Ang pag-aral na ito ay naglalayong matasa ang kabisaan ng chatbot messenger bilang isang sistema ng pamamahala sa pagkatuto ng mga mag-aaral sa Filipino 11 ng Dagohoy National High School, Dagohoy, Bohol, Ikatlong kwarter ng Taong Panuruan 2022-2023. Ginamit sa pag-aaral na ito ang magkahalong pamamaraang Kwantitatibo at Kwalitatibo. Natuklasan sa pag-aaral na matapos ang im-plementasyon batay sa markang natamo at antas ng masteri, mas nangingibabaw ang performans ng pangkat eksperimental kaysa sa pangkat kinontrol; nararanasan ng mga mag-aaral ang pag-unlad ng kanilang pakikilahok at motibasyon, paglawak ng pagkatutong pangwika, matatag na interaksyong gu-ro-mag-aaral, hitik na bunga ng pagkatuto, at matagumpay na integrasyong teknolohikal; may maka-buluhang pagkakaiba sa pagitan ng pauna at pangwakas na pasulit batay sa performans ng pangkat eskperimental; may makabuluhang pagkakaiba sa pagitan ng pangkat eksperimental at pangkat ki-nontrol batay sa pangwakas na pasulit at mean gain ng markang natamo; may makabuluhan pagkakai-ba sa performans ng mga mag-aaral sa pagitan ng pangkat eksperimental at kinontrol ayon sa antas ng masteri sa mga kasanayang pampagkatuto sa pangwakas na pasulit; walang makabuluhan baryans sa pagitan ng siyam na kasanayang pampagkatuto ayon sa antas ng masteri nito pagkatapos ng imple-mentasyon sa pangkat eksperimental; at walang makabuluhan baryans sa pagitan ng apat na dimensy-on sa antas ng pagtanggap ng sistemang chatbot messenger. Iminumungkahi sa mga mag-aaral na maglaan ng sapat na oras at pagkakataon upang magamit ang chatbot messenger; ang mga guro ay dapat na maging malikhain sa paggamit ng chatbot messenger; itakda ang mga limitasyon sa paggamit ng chatbot messenger sa pagtuturo; maglaan ang paaralan ng pondo at isama ang paggamit ng chatbot messenger sa mga polisiya at programa; at iminumungkahi ang mas malawak na pag-aaral hinggil sa pagtatasa sa kabisaan ng chatbot messenger na sumasaklaw sa iba pang larangan ng pag-aaral o asigna-tura.
Copyright (c) 2025 Jeson J. Galgo, Maria Luisa L. Arbasto (Author) https://creativecommons.org/licenses/by-nc/4.0
Penomenolohiya sa Lakbay-Pagkatuto ng mga Nakapagtapos sa Master of Arts in Teaching Filipino, Lalawigan ng Bohol
Napapaloob sa mala-kapsulang deskriptor 7 ang mga pamantayang ipinatupad ng Commission on Higher Education para sa mga paaralang gradwado sa programang masteral lalo na ang pamantayang mas maunlad na kaalaman at kasanayan at pagkatutong panghabambuhay. Sa pagsasaalang-alang ng nabanggit na pamantayan, hinahangad ng mananaliksik na masubaybayan ang transpormasyon ng mga mag-aaral sa tulong ng kanilang pag-aaral sa Master of Arts in Teaching Filipino na mahahango sa mga panayam ng 12 mag-aaral na nagtapos sa dalawang pamantasan ng Bohol. Sang-ayon sa teoryang transpormatibong pagkatuto, ang isang propesyonal ay nagkakaroon ng disoryentasyon na nakapag-udyok sa kanya na magsagawa ng masusing paglilimi sa kanyang kaalaman, kasanayan at kaugalian tungo sa pagbuo ng paglalahat. Isinagawa ang pampenomenolohiyang pananaliksik sa layuning matukoy ang transpormasyong naganap kaugnay sa kanilang kaalaman at kasanayan sa tulong ng mga sosyal na konteksto. Mula sa mga tugon ng mga kalahok, masasabing nakatulong sa kanilang transpormasyon ng pagkatao at sa propesyon ang kanilang mga kaalaman at kasanayang pedagohikal, nilalaman ng asignatura, kasanayan sa ika-21 siglo at ang mga sosyal na konteksto katulad ng mga kagamitan at pasilidad, kasamahan at katalakayan, at kurikulum. Kung kaya, masasabing mabuting katuwang man sa lakbay-pagkatuto ng mga mag-aaral ang dalawang pamantasan, nangangailangan pa rin ng transpormatibong kaparaanang pampagpabuti upang matugunan ang iba pang pangangailangan ng mga propesyonal sa kanilang pag-unlad.
Copyright (c) 2025 Ethel Soliva-Doria, Maria Luisa L. Arbasto (Author) https://creativecommons.org/licenses/by-nc/4.0
Pagsusuring Kritikal sa Kwentong Bayan ng mga Piling Lungsod, Ikalawang Distrito, Lalawigan ng Bohol
Sa pagkukwento, nangingibabaw ang kultura at paniniwala ng bawat isa, na sumasalamin sa nakaraan, kasalukuyan, at hinaharap. Gumamit ang pag-aaral na ito ng kwalitatibong pamamaraan ng pananaliksik, kung saan nalikom ang mga kwentong bayan mula sa mga piling lungsod ng Ikalawang Distrito sa Bohol sa pamamagitan ng triangulation method, na kinabibilangan ng paunang pananaliksik sa mga nailathalang kwentong bayan. Ang mga tauhang may mataas na estado sa lipunan ay nagsisilbing batayan sa magandang ugali, na kadalasang nakikita sa kanilang mga espesyal na kakayahan na nagbibigay ng inspirasyon sa paggawa ng kabutihan. Mahalaga ang mga tagpuan o lugar ng historikal na kaganapan sa pagkakabuo ng mga kwentong bayan ng mga Boholano, kung saan umiikot ang mga tagpo na naglalarawan ng karaniwang pamumuhay, paniniwala, at mga pagdiriwang na bahagi ng kanilang mayamang kultura. Makikita sa bawat kwentong bayan ang simbolismo na nagpapahiwatig ng kaugalian at paniniwala ng mga Boholano, na bumubuo sa kanilang kultural na pagkakakilanlan at nagsisilbing gabay sa kanilang pamumuhay. Ang mga kwentong ito ay hindi lamang nagsasalaysay ng nakaraan, kundi nagiging lunsaran din ng pagkatuto sa mga pagpapahalaga na kinakailangan para sa holistikong pag-unlad ng isang indibidwal. Ang mga kwentong bayan ay naglalarawan ng mga tradisyon at moral na aral na ipinapasa mula sa isang henerasyon tungo sa iba. Ang kultural na kamalayan ay lumalago sa mga kwentong bayan, na humuhubog sa moral at kultural na pananaw ng mga Boholano, at nagiging mahalagang bahagi ng kanilang pagkatao. Batay sa nakalap na datos, ang mga kwentong bayan ay nagpaunlad sa kaalaman ng mga Boholano sa kanilang kasaysayan at kultura, na nagbibigay ng konteksto sa kanilang kasalukuyang pamumuhay. Sa madaling salita, mas mauunawaan ng mga mamamayan ang kanilang mga kinagisnan at pamumuhay noon sa pamamagitan ng mga kwentong bayan, na nagbibigay-liwanag sa kanilang kasaysayan at nagpayaman sa kanilang kamalayang kultural at moral, na mahalaga sa kanilang pagkakakilanlan bilang mga Boholano at mga Pilipino.
Copyright (c) 2025 Lanie R. Merencillo (Author) https://creativecommons.org/licenses/by-nc/4.0
Kabutihang Naidulot at Suliraning Natamo sa Paggamit ng Social Media ng mga Mag-aaral Sa Filipino 8, Ikatlong Distrito ng Ubay, Bohol
Sa modernong panahon, maraming kabataan ang nahuhumaling sa iba’t ibang uri ng social media tulad ng Facebook, Twitter, at Instagram. Bilang guro, ninais ng mananaliksik na masuri ang mga kabutihan at suliraning dulot ng paggamit ng social media sa mga mag-aaral ng ikawalong baitang sa Filipino sa Distrito ng Ubay. Ang pag-aaral na ito ay isinagawa gamit ang disenyo ng kwantitatibong pananaliksik, na may 185 na mga respondente mula sa limang mataas na paaralan sa Ikatlong Distrito ng Ubay para sa taong panuruan 2022–2023. Natukoy sa tulong ng weighted mean na nasa katamtamang antas ang paggamit ng social media ng mga mag-aaral. Ayon sa mga resulta, positibong nakakatulong ang social media sa pagkatuto ng mga mag-aaral sa Filipino, lalo na sa pagpapalawak ng bokabularyo at pag-unawa sa mga aralin. Gayunpaman, may mga suliraning dulot ang madalas na paggamit nito, tulad ng pagkadistrak mula sa pag-aaral at pagbaba ng atensyon. Sa pagsusuri gamit ang Spearman’s rho at chi-square, natukoy na may makabuluhang kaugnayan ang kasarian sa paraan ng paggamit ng social media, samantalang walang kaugnayan ang edad sa kabutihang naidudulot at mga suliraning natamo mula rito. Bukod dito, natuklasan sa t-test na may kaibahan sa kasarian sa paraan ng paggamit ng social media, kung saan mas madalas ang mga lalaki na gumamit nito para sa libangan kaysa sa pagkatuto. Samantalang pareho ang antas ng kabutihang naidudulot at mga suliraning nararanasan sa paggamit ng social media ng parehong kasarian. Ipinapakita ng pag-aaral na ang paggamit ng social media ay may potensyal sa pagpapabuti ng kasanayan sa asignaturang Filipino kung gagamitin ito nang maayos. Ang pag-aaral na ito ay nagmumungkahi ng mas matalinong pagpapasya sa paggamit ng social media, na maaaring maging instrumento sa mas mahusay na pagkatuto. Ipinapayo rin ang mga estratehiya upang mas epektibong magamit ang social media sa mga gawaing pampagkatuto ng mga mag-aaral sa Filipino.
Copyright (c) 2025 Jivelyn A. Betos (Author) https://creativecommons.org/licenses/by-nc/4.0
Morpolohikal at Sintaktikal na Pagsusuri sa Awit na Florante At Laura Ni Francisco “Balagtas” Baltazar
Ang wika ay binubuo at nagtataglay ng mga di-matatawarang istruktura at kayarian na siyang nagpapalalim sa pang-unawa at kaalaman ng mga mag-aaral sa mga pangungusap at salita. Napakahalaga ang may sapat na kaalaman sa istruktura ng wika sa pakikisalamuha upang mas mapadali ang pakikipagtalastasan sa kapwa at naiiwasan pa ang di pagkakaunawaan. Kung kaya’t napakahalagang malinang ang mga kakayahan ng mga mag-aaral sa pamamagitan ng pagbibigay ng guro ng iba’t ibang gawain na may kaugnayan sa panitikan at istrukturang pangmorpolohiya at pansintaksis. Tulad ng iminumungkahi ng mga linggwista, ang paggamit ng wika at panitikan ay nangangailangan ng iba’t ibang kakayahan. Dahil ang pagtuturo ay itinuturing na sining, kinakailangang isagawa ang pagganyak sa masining na paraan. Dahil sa paggamit ng wika nakasalalay ang tagumpay ng kanyang pagiging guro. Kung kaya’t ang pagkatuto ng mga mag-aaral ay nakasalalay sa kabisaan ng mga estratehiyang gagamitin ng mga guro sa paraang ang mga mag-aaral ay nagagawang maiugnay ang kanilang dating kaalaman sa mga bago nilang natutunan. Bilang isang guro, ang mananaliksik ay nagnanais na makapagbigay ng mga mungkahing gawain sa mga guro na maaaring magamit sa kanilang pagtuturo sa istrukturang panggramatika tulad ng morpolohiya at sintaks. Ang pangunahing layunin ng pag-aaral na ito ay ang paggawa ng isang pagsusuri sa morpolohiya at sintaksis sa awit na Florante at Laura ni Francisco “Balagtas” Baltazar. Batay sa ginawang pagsusuri natuklasan na ang istrukturang pangmorpolohiya na kadalasang ginamit sa awit na Florante at Laura ni Francisco “Balagtas” Baltazar ayon sa kayarian ng salita ay maylapi at sa pagbabagong morpoponemiko naman ay reduplikasyon. Habang sa istrukturang pansintaksis naman, ang kadalasang ginamit ayon sa kayarian ng pangungusap ay tambalang pangungusap at sa ayos ng pangungusap ay kadalasan nasa di-karaniwang ayos. Samakatuwid, kung ang kabuuan ng pag-aaral ang pag-uusapan, hindi mahirap pag-aralan ang istrukturang pangmorpolohiya at pansintaksis sa wikang Filipino.
Copyright (c) 2025 Ma. Frances G. Salva (Author) https://creativecommons.org/licenses/by-nc/4.0
Pagsusuring Pangnilalaman sa mga Piling Awitin ni Max Surban: Mungkahing Gabay ng Pagtuturo
Naglalayon ang pag-aaral na ito na masuri ang mga piling awitin ni Max Surban ayon sa sumusunod: genre, makabuluhang tampok batay sa tema, mga nangingibabaw na pagpapahalagang pantao batay sa pitong dimensyon nito at ang implikasyon ng paggamit ng mga lokal na awitin sa pagtuturo ng asignaturang Filipino. Gumamit ang pag-aaral ng kwalitatibong pamamaraan, partikular ang pagsasagawa ng pagsusuring pangnilalaman (content analysis), sa labinlimang (15) piling awitin ni Max Surban na naging popular sa mga taong 1976-2015 na kakikitaan ng kultural na aspeto ng lahing Pilipino. Ang mga nasuring piling awitin ni Max Surban ay karaniwang napabibilang sa mga genre na Popular (Novelty) at Country (Folk Music). Taglay ng mga awitin ang simpleng melodya at ritmikong tularan na nagbibigay nito ng katangiang pang-masa, at nagsasalaysay sa pabirong pamamaraan dahil sa taglay nitong komedya. Maliban dito, kakikitaan din ang nilalaman ng mga awitin ng paniniwala, kaugalian at pamumuhay ng lahing Pilipino. Taglay ng mga awitin ang makabuluhang tampok batay sa mga temang umiikot sa mayamang kultura ng mga Pilipino kagaya ng tradisyon, paniniwala, pagdiriwang, kaugalian, natatanging pagpapahalaga at kasaysayan ng lahi. Ang nangingibabaw na dimensyong pantao sa mga piling awitin ni Max Surban ay ang politikal – pagpapahalaga sa pamanang kultura. Makikita rin sa iilang awitin ang mayamang kasaysayan ng bansa at impluwensiya ng mga dayuhang mananakop sa mga kaugalian ng mga Pilipino na kanilang tinatangkilik pa rin sa kasalukuyan. Ang integrasyon ng mga awiting lokal bilang kagamitang pampagtuturo sa loob ng paaralan na kinapapalooban ng kaalamang kultural na magbibigay ng mga karanasang pampagkatuto sa mga mag-aaral na magdudulot ng mas personal, kawili-wili at makabuluhang proseso ng pagtuturo at pagkatuto.
kultural na pagpapahalaga ng mga Pilipino
Copyright (c) 2025 Patrice Mae M. Cabridas (Author) https://creativecommons.org/licenses/by-nc/4.0
Modyular na Pagtuturo at Akademik Performans ng mga Mag-Aaral sa Filipino 10, Pampublikong Paaralan, Distrito ng Catigbian, Bohol
Ang pag-aaral na ito ay may pangunahing layunin na suriin ang antas ng kahusayan ng modyular na pagtuturo batay sa persepsyon ng mga mag-aaral sa Filipino 10 at sukatin ang kanilang akademikong performans sa asignaturang ito sa Distrito ng Catigbian, Bohol, Taong Panuruan 2021–2022. Gamit ang Transactional Distance Theory (1997) bilang batayan, sinuri ang kahusayan ng modyular na pagtuturo sa apat na dimensyon: Nilalaman ng Module, Gabay sa Pagtuturo, Gabay sa Pagkatuto, at Pagtataya at Feedback. Ang pag-aaral ay binuo ng 192 respondente na napili sa pamamagitan ng random sampling. Natuklasan sa pamamagitan ng weighted mean na may positibong pananaw ang mga mag-aaral sa kahusayan ng modyular na pagtuturo, na may grand mean na 4.26, na itinuturing na “napakataas.” Gayunpaman, mababa ang akademikong performans ng mga mag-aaral sa Filipino 10, na may average iskor na 35.03 sa dalawang pagtataya, na nagpapahiwatig ng ilang hamon sa aktwal na pagkatuto. Ang mga resulta ay nagpakita ng makabuluhang ugnayan sa pagitan ng edad at akademikong performans, samantalang walang epekto ang kasarian sa akademikong resulta. Walang makabuluhang pagkakaiba sa persepsyon at akademik performans sa pagitan ng mga lalake at babae, at magkatulad ang kanilang resulta sa una at ikalawang pagtataya. Ang mga natuklasan ay nagpapakita ng pangangailangan para sa mga guro na magpatupad ng mas masusing gabay at alternatibong istratehiya sa pagtuturo upang matiyak ang epektibong paggamit ng mga module. Iminumungkahi rin ng pag-aaral ang pagrepaso sa mga nilalaman ng module at pagpapabuti ng feedback at interbensyon sa pagkatuto, na maaaring magdulot ng pagtaas sa akademikong performans ng mga mag-aaral sa Filipino 10.
Copyright (c) 2025 Diane T. Pongase (Author) https://creativecommons.org/licenses/by-nc/4.0